b'\n_START_ARTICLE_\nObol (moned\xc4\x83)\n_START_PARAGRAPH_\nObolul (la plural oboli) este o unitate monetar\xc4\x83 care a circulat \xc3\xaen Grecia Antic\xc4\x83, apoi \xc3\xaen Europa Evului Mediu, precum \xc8\x99i \xc3\xaen Europa modern\xc4\x83.\n_START_SECTION_\nEtimologie\n_START_PARAGRAPH_\nSubstantivul din rom\xc3\xa2n\xc4\x83 obol este un \xc3\xaemprumut din francez\xc4\x83 obole, eventual din latin\xc4\x83 obolus, iar cuv\xc3\xa2ntul francez obole este \xc3\xaemprumutat din latin\xc4\x83: obolus, eventual din limba greac\xc4\x83 veche: \xe1\xbd\x80\xcf\x90\xce\xbf\xce\xbb\xcf\x8c\xcf\x82 / obolos.\n_START_SECTION_\nObolul moned\xc4\x83 antic\xc4\x83\n_START_PARAGRAPH_\nObolul (substantiv de genul masculin; iar la plural: oboli) este numele unei vechi monede, de mic\xc4\x83 valoare, folosit\xc4\x83 \xc3\xaen Antichitatea greac\xc4\x83.\n_START_SECTION_\nMoneda lui Charon\n_START_PARAGRAPH_\n\xc3\x8en Grecia Antic\xc4\x83, se punea sub limba unei persoane decedate o moned\xc4\x83, de obicei un obol p\xc3\xa2n\xc4\x83 la trei oboli, \xc3\xaentruc\xc3\xa2t, \xc3\xaen mitologia greac\xc4\x83, Charon, luntra\xc8\x99ul lui Hades, \xc3\xaei trece pe cei proap\xc4\x83t mor\xc8\x9bi peste r\xc3\xa2ul Acheron (sau potrivit altor surse peste Styx), dac\xc4\x83 \xc3\xae\xc8\x99i puteau pl\xc4\x83ti c\xc4\x83l\xc4\x83toria. Se spune c\xc4\x83 cei care nu puteau pl\xc4\x83ti pribegeau o sut\xc4\x83 de ani pe malul r\xc3\xa2ului Acheron, revenind uneori \xc8\x99i perturb\xc3\xa2nd via\xc8\x9ba celor r\xc4\x83ma\xc8\x99i \xc3\xaen via\xc8\x9b\xc4\x83.\n_START_SECTION_\n\xc3\x8en lumea roman\xc4\x83\n_START_PARAGRAPH_\n\xc3\x8en sistemul monetar roman, obolul valora a patruzeci \xc8\x99i opta parte dintr-o uncie, adic\xc4\x83 0,57 grame de aur, \xc3\xaens\xc4\x83 nu a luat niciodat\xc4\x83 forma unei monede metalice.\n_START_SECTION_\nObolul medieval \xc8\x99i modern\n_START_PARAGRAPH_\nObolul medieval (\xc3\xaen latin\xc4\x83 obolus, substantiv de genul masculin) era o valoare de cont \xc8\x99i o moned\xc4\x83 de cupru divizionar\xc4\x83 a denierului, av\xc3\xa2nd valoarea unei jum\xc4\x83t\xc4\x83\xc8\x9bi de denier. Obolul medieval urmeaz\xc4\x83, prin urmare, fluctua\xc8\x9biile denierilor at\xc3\xa2t ca valoare c\xc3\xa2t \xc8\x99i ca greutate sau ca titlu de metal pre\xc8\x9bios. Abrevierea sa \xc3\xaen texte este un o barat sau literele ob.\n_START_SECTION_\nObolul medieval\n_START_PARAGRAPH_\n\xc3\x8en Evul Mediu, obolul era evaluat la o jum\xc4\x83tate de denar. \xc3\x8en Flandra \xc8\x99i \xc3\xaen Fran\xc8\x9ba obolul mai era cunoscut sub numele de maille, \xc3\xaen \xc8\x9a\xc4\x83rile de Jos de Nord ca Mite dublu, \xc3\xaen timp ce \xc3\xaen Anglia s-a dezvoltat ca jum\xc4\x83tate de penny (Halfpenny). \xc3\x8en timp ce \xc3\xaen Europa Occidental\xc4\x83 obolul a disp\xc4\x83rut treptat, ca urmare a a unei mari infla\xc8\x9bii, \xc3\xaen Europa R\xc4\x83s\xc4\x83ritean\xc4\x83, obolul a d\xc4\x83inuit mult mai mult timp: ultimii oboli au fost emi\xc8\x99i \xc3\xaen Ungaria, \xc3\xaen 1705, iar \xc3\xaen Insulele Ioniene, p\xc3\xa2n\xc4\x83 prin 1863, c\xc3\xa2nd au fost \xc3\xaenlocui\xc8\x9bi de drahma greceasc\xc4\x83.\n_START_SECTION_\n\xc3\x8en Fran\xc8\x9ba\n_START_PARAGRAPH_\nVreme \xc3\xaendelungat\xc4\x83, s-a crezut c\xc4\x83 obolul, \xc3\xaen Fran\xc8\x9ba, fusese crea\xc8\x9bia secolului al IX-lea, dar cercet\xc4\x83ri recente au ar\xc4\x83tat c\xc4\x83 obolii au existat \xc3\xaenc\xc4\x83 de la sf\xc3\xa2r\xc8\x99itul perioadei merovingiene  \xc8\x99i \xc3\xaenceputul perioadei carolingiene . Ace\xc8\x99ti oboli din secolul al VIII-lea au particularitatea de a fi bractea\xc8\x9bi \xc8\x99i cu o singur\xc4\x83 fa\xc8\x9b\xc4\x83, contrar tradi\xc8\x9biei franceze posterioare lor, \xc3\xaencep\xc3\xa2nd din secolul al IX-lea, cu un diametru mai mic dec\xc3\xa2t denierii, \xc3\xaens\xc4\x83 b\xc4\x83tu\xc8\x9bi pe cele dou\xc4\x83 fe\xc8\x9be._NEWLINE_\xc3\x8en Fran\xc8\x9ba, obolul valora 4/8 de denier, pita 2/8, iar semipita 1/8. Atunci c\xc3\xa2nd se anun\xc8\x9ba un pre\xc8\x9b, dup\xc4\x83 ce se spuneau livrele, sols \xc8\x99i denierii, se enun\xc8\x9bau frac\xc8\x9biunile de denieri, \xc3\xaen oboli, pite \xc8\x99i semipite.  _NEWLINE_\xc3\x8encep\xc3\xa2nd din secolul al XVII-lea, cum denierul, \xc8\x99i prin urmare obolul, cunoscuse o devalorizare continu\xc4\x83 de-a lungului \xc3\xaentregului Ev Mediu, cuv\xc3\xa2ntul obol s-a \xc3\xaentrebuin\xc8\x9bat cu sensul de \xe2\x80\x9esum\xc4\x83 de bani minim\xc4\x83\xe2\x80\x9d, apoi, din secolul al XIX-lea, cu sensul de \xe2\x80\x9ecadou de mic\xc4\x83 valoare\xe2\x80\x9d.\n_START_SECTION_\nObolul modern\n_START_PARAGRAPH_\n\xc3\x8encep\xc3\xa2nd cu anul 1819, autorit\xc4\x83\xc8\x9bile britanice au pus \xc3\xaen circula\xc8\x9bie, \xc3\xaen Insulele Ioniene, o moned\xc4\x83 metalic\xc4\x83, cunoscut\xc4\x83 sub denumirea de obol ionian. Aceast\xc4\x83 moned\xc4\x83 a fost \xc3\xaenlocuit\xc4\x83 cu drahma greac\xc4\x83, atunci c\xc3\xa2nd a fost realizat\xc4\x83 unirea Insulelor Ioniene cu Grecia. _NEWLINE_\xc3\x8en Grecia modern\xc4\x83, obolul reprezint\xc4\x83 un decigram (0,1 g), dar \xc3\xaen sens figurat, prin obol se \xc3\xaen\xc8\x9belege o contribu\xc8\x9bie mic\xc4\x83 \xc3\xaen bani. Un sens identic \xc3\xael \xc3\xaent\xc3\xa2lnim \xc8\x99i \xc3\xaen alte limbi moderne, printre care \xc8\x99i limba rom\xc3\xa2n\xc4\x83; \xc3\xaen acest caz, substantivul rom\xc3\xa2nesc obol este de genul neutru, iar pluralul s\xc4\x83u este oboluri.'